n_a

Siku ya Mashujaa, ni siku muhimu sana katika historia yetu. Baada ya wapiganaji Wazalenda kwa jino na ukucha, hatimaye taifa letu lilipata ukombozi wa kuwa nchi huru. Tarehe ishirini ya kila mwaka huadhimisha siku rasmi ya Mashujaa.

Maadhimisho haya, huandaliwa ili kuwakumbuka wote ambao walijitolea mhanga kupigania uhuru wetu kutoka kwenye minyororo ya Wakoloni. 

Katika kipindi cha utawala wa Mkoloni nchini haki za kibinadamu zilikiukwa. Dhuluma za kila aina zilishuhudiwa. Watu walifurushwa kutoka katika mashamba yao, watu walifanyishwa kazi za sulubu sisemi kazi za shokoa na malipo yalikuwa ya kukera mno... Malipo duni! Aidha watu hawakuruhusiwa kutembea bila vitambulisho spesheli vilivyoning'inia shingoni daima dawamu.

Tangu taifa letu lianze kujitawala, ukistaajabu ya Musa utayaona ya Firauni. Baada ya kuunda serikali huru ya watu huru, wapiganaji wa Maumau walitumbukia katika makaburi ya sahau. Hakuna mja yeyote aliyepata kuzungumzia kuhusu wapiganaji hawa hata leo hii! Chambilecho wahenga, ivushayo ni mbovu. 

Katika sherehe za kitaifa utawasikia viongozi ambao wanashikilia nyadhifa kubwa serikali wakidai eti tunawasherehekea mashujaa wa nchi hii. Ama kwa hakika wanaonufaika na matunda ya uhuru ni mashujaa kindakindaki? Mbona viongozi wetu hawataki kuwatambua watu ambao walihatarisha maisha yao kama vile Bildad Kagia, Ochieng Oneko, Kungu Karumba, Fred Kubai, Paul Ngei na Jomo Kenyatta, Wengine walisafirishwajongomeo kwa kupigwa risasi.

Ni jambo la kukereta maini katika taifa letu kuzungumzia kuhusu madhara yaliyotukabili zaidi ya miaka hamsini iliyopita. Ili tuweze kupiga hatua kimaendeleo ipo haja kuweka miundomsingi dhabiti ili kukabiliana na janga la umaskini, makali ya njaa, ujinga, magonjwa pamoja na ubepari ambao umekithiri kwa viongozi wetu.

Kutokana na misukosuko tunayoshuhudia nchini ya kisiasa, Wakenya wote tunalo jukumu la kuwapiga kalamu viongozi ambao hawana ajenda na sera za maendeleo.